**ข่าวประชาสัมพันธ์**

**กระแสดีไม่มีตก พันธบัตรวอลเล็ต สบม. บนเป๋าตัง จองซื้อเต็ม 10,000 ล้านบาท ใน 11 นาที 43 วินาที**

           สบน.-กรุงไทย ประสบความสำเร็จ ในการเสนอขายพันธบัตรออมทรัพย์ วอลเล็ต สบม. ของกระทรวงการคลัง ในปีงบประมาณ พ.ศ. 2568 ครั้งที่ 1 ในแอปฯ เป๋าตัง ผู้จองซื้อเต็มวงเงิน 10,000 ล้านบาท ภายในเวลา 11 นาที 43 วินาที  ตอกย้ำศักยภาพการตอบโจทย์ผู้ลงทุน บนช่องทางดิจิทัลที่ทุกคนเข้าถึงได้อย่างทั่วถึง เท่าเทียม และโปร่งใส สนับสนุนการออมและการลงทุนเพื่อสร้างความมั่นคงทางการเงินอย่างยั่งยืน

**นายรวินทร์ บุญญานุสาสน์** ผู้บริหารสายงานธุรกิจตลาดเงินตลาดทุน ธนาคารกรุงไทย เปิดเผยว่า ธนาคารกรุงไทยและสำนักงานบริหารหนี้สาธารณะ (สบน.) ประสบความสำเร็จในการเปิดขายพันธบัตรออมทรัพย์บน วอลเล็ต สบม. ของกระทรวงการคลัง ในปีงบประมาณ พ.ศ. 2568 ครั้งที่ 1 ผ่านแอปพลิเคชันเป๋าตัง วงเงิน 10,000 ล้านบาท โดยประชาชนและผู้ลงทุนตอบรับเข้าลงทุนอย่างท่วมท้น เต็มวงเงินภายในเวลา 11 นาที 43 วินาที สะท้อนถึงความเชื่อมั่นในพันธบัตรรัฐบาลที่ตอบโจทย์การออมและการลงทุน มีความเสี่ยงต่ำ รับผลตอบแทนสม่ำเสมอ ลงทุนง่ายผ่านแอปฯเป๋าตัง Thailand Open Digital Platform ที่คนไทยคุ้นเคย มีความสะดวก รวดเร็ว ลงทุนได้ทุกที่ทุกเวลา ตลอด 24 ชั่วโมง สามารถทำรายการซื้อขายในตลาดรองเปลี่ยนเป็นเงินสดได้ทันที ทำรายการได้ง่ายจากทุกที่  เช็คยอดได้แบบเรียลไทม์

“ขอบคุณประชาชนและผู้ลงทุนทุกท่าน ที่ให้ความเชื่อมั่นและสนับสนุนพันธบัตรออมทรัพย์ วอลเล็ต สบม. ด้วยดีมาโดยตลอด โดยการเปิดขายพันธบัตรวอลเล็ต สบม.ทั้ง 16 รุ่น วงเงินรวม 95,200 ล้านบาท ได้รับการตอบรับอย่างล้นหลาม ทำสถิติขายหมดในเวลาอันรวดเร็ว ซึ่งธนาคารจะมุ่งมั่นเดินหน้าพัฒนาผลิตภัณฑ์และบริการด้านการเงิน เพื่อตอบโจทย์ผู้ลงทุนในทุกมิติ ส่งเสริมการออมและการลงทุนเพื่อสร้างความมั่นคงทางการเงิน ยกระดับคุณภาพชีวิตของคนไทยให้ดีขึ้นทุกวัน เป็นไปตามเป้าหมายการพัฒนาอย่างยั่งยืน (SDGs) ทั้งด้านการลดความเหลื่อมล้ำ ช่วยให้คนไทยเข้าถึงการลงทุนอย่างทั่วถึง เท่าเทียม โปร่งใส บนมาตรฐานความปลอดภัยในระดับสากล และด้านการแก้ปัญหาโลกร้อน จากการพัฒนาผลิตภัณฑ์การลงทุนในรูปแบบไร้กระดาษ และสอดคล้องกับวิสัยทัศน์ **“กรุงไทย เคียงข้างไทย สู่ความยั่งยืน”**

ทั้งนี้ พันธบัตรออมทรัพย์บนวอลเล็ต สบม. ของกระทรวงการคลัง ในปีงบประมาณ พ.ศ. 2568 ครั้งที่ 1 อัตราดอกเบี้ยคงที่ 2.65% ต่อปี จ่ายอัตราดอกเบี้ยทุก 3 เดือน โดยมีผู้ลงทุนอายุตั้งแต่อายุ 15-90 ปี กระจายตัว ในทุกจังหวัดทั่วประเทศแบ่งเป็นกรุงเทพฯ 44% และต่างจังหวัด 56%

อีกทั้ง ธนาคารยังได้ร่วมจําหน่ายพันธบัตรออมทรัพย์ฯ อายุ 7 ปี สำหรับบุคคลธรรมดา วงเงินรวม 25,000 ล้านบาท ลงทุนขั้นต่ำ 1,000 บาท อัตราดอกเบี้ย 2.65% ต่อปี จ่ายดอกเบี้ยทุก 3 เดือน เปิดจําหน่ายระหว่างวันที่ 13-15 พฤษภาคม 2568 ผ่าน Krungthai NEXT และธนาคารกรุงไทยทุกสาขา และสามารถซื้อพันธบัตรวอลเล็ต สบม.รุ่นอื่น ๆ จากตลาดรองผ่านวอลเล็ต สบม.ในแอปฯ เป๋าตัง สอบถามรายละเอียดเพิ่มเติมได้ที่ www.krungthai.com หรือ Krungthai Contact Center โทร. 02-111-1111

นอกจากนี้ ธนาคารเปิดให้บริการตลาดรอง สำหรับรับซื้อขายพันธบัตรและหุ้นกู้ ก่อนครบกำหนด เพื่อเสริมสภาพคล่อง และเปิดโอกาสให้ผู้ลงทุนปรับพอร์ตตราสารหนี้ให้สอดคล้องกับสภาวะตลาด โดยสามารถตรวจสอบรุ่น ราคารับซื้อ และทำรายการได้ตลอด 7 วัน 24 ช.ม. ผ่านบริการ Money Connect บนแอปพลิเคชัน Krungthai NEXT สำหรับพันธบัตรออมทรัพย์และหุ้นกู้ทั่วไป และทำรายการผ่านแอปฯ เป๋าตังสำหรับ พันธบัตรออมทรัพย์ สบม. และหุ้นกู้ดิจิทัล รุ่นวอลเล็ต

**ทีม Marketing Strategy**

**8 พฤษภาคม 2568**